Pernille Rosenkrantz-Theil (S), 2012-11-29:
Det her er en udmøntning af den politiske aftale, som regeringen har lavet sammen med Venstre, Dansk Folkeparti, Enhedslisten og De Konservative, om en strategi for solcelleanlæg.
Vi har i regeringen et ønske om at gennemføre en gennemgribende grøn omstilling af den danske energisektor, og vi har i den forbindelse skullet finde den hårfine balance, der er ved gerne at ville have flere solceller op.
Det er en rigtig god nyhed for Danmark, at så mange mennesker har påtaget sig et ansvar for den grønne omstilling og har bidraget ved selv at investere i solcelleanlæg på deres egne tage.
Vi har på den ene side skullet tage hensyn til det engagement i og ønske om, at der kommer flere solceller i fremtiden, og på den anden side har vi skullet tage hensyn til, at de skattekroner, vi bruger, bliver brugt fornuftigt og bliver brugt mest effektivt i forhold til den grønne omstilling.
Og der har vi kunnet konstatere, at den årsbaserede nettomåleordning og muligheden for, at private solcelleejere har kunnet anvende de erhvervsmæssige skatteregler, samtidig med at der har været et kraftigt prisfald i markedet for solcelleanlæg, har medført en eksplosiv stigning i antallet af små solcelleanlæg, som jo har afspejlet, at vi skulle ind at justere på den her ordning, sådan at man ikke fik brugt for mange skattekroner på noget, hvor det var rentabelt med en mindre lukrativ ordning.
Så vi skal passe meget på med, hvordan vi får brugt skattekronerne, vi skal gøre det på en måde, så det faktisk bliver muligt for os at lave den massive grønne omstilling, vi skal.
Den hidtige ordning har været indrettet på en måde, der gjorde, at alle danskere har været med til at betale for, at parcelhusejerne har haft den her fordel ved at kunne sætte solcelleanlæg op på deres tage.
Det har der været en rimelighed i på den gamle ordning, inden prisfaldet kom på solcellemarkedet, men det er klart, at når man ser så kraftigt et fald i priserne på solcellemarkedet, bliver vi også nødt til at gå ind og se på, om man måske kunne lave en ordning, der stadig væk gjorde det rentabelt, men som ikke gjorde det til et ekstraordinært guldrandet papir.
For os i Socialdemokratiet har det også været vigtigt, at det ikke bare var parcelhusejerne, der kunne få adgang til at sætte solceller op, men at der også blev skruet en ordning sammen, som gjaldt eksempelvis andelsboligforeninger og almennyttige boligselskaber, og derfor lægger vi meget vægt på, at der i aftalen står, at der skal være en ligestilling mellem de ordninger, der gør sig gældende for parcelhusejere, og de ordninger, vi får skruet sammen for de almennyttige boligselskaber.
Det er en passus, som vi vil følge nøje.
Så vil jeg sige, at det har været vigtigt for os, at vi fandt en balance i det her med, hvad der skal ske for dem, som allerede har investeret i solcelleanlæg.
Vi er meget tilfredse med, at vi landede det på en 20-årig overgangsordning for alle dem, der allerede har investeret i solcelleanlæg, og jeg vil gerne understrege en ekstra gang, for der har været så mange myter og snak i aviserne om det her, at for alle dem, der har investeret i solcelleanlæg, gælder de regler, der gjaldt på det tidspunkt, de købte anlægget, i de kommende 20 år, og det er vi mægtig tilfredse med.
Til sidst vil jeg nævne, at en yderligere udbygning af solceller frem til 2020 skønnes at medføre en reduktion af drivhusgasemissionen på ca. 0,2 t svarende til 500 MW i 2015, og når den samlede udbygning overstiger 500 MW, er der eventuelt mulighed for at justere afregningsreglerne i forligskredsen.
For os er det jo afgørende, at vi får løbet ud ad alle de forskellige spor, der skal til for at lave en grøn omstilling af den danske energisektor, og med solcellerne mener vi også vi opnår et ganske betydeligt folkeligt engagement i det, og derfor ser vi selvfølgelig frem til, at ordningen nu bliver justeret på en måde, så vi også kan se skatteyderne i øjnene, samtidig med at det stadig væk kan betale sig at sætte solceller op.
Dermed kan Socialdemokratiet selvfølgelig støtte lovforslaget.